CELEX: 
Language: el
Date: 2022-03-14 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) 2015/1998 σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.3.2022
            
            
               για την τροποποίηση του εκτελεστικού κανονισμού (ΕΕ) 2015/1998 σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002
                  1
               , και ιδίως το άρθρο 4 παράγραφος 3,   
            
            
               Εκτιμώντας τα ακόλουθα:
            
            
               (1)Ο κανονισμός (ΕΚ) αριθ. 272/2009 της Επιτροπής
                  2
                συμπληρώνει τα κοινά πρότυπα για την ασφάλεια της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008.
            
            
               (2)Ο κανονισμός (ΕΚ) αριθ. 272/2009 επιφορτίζει την Επιτροπή με την αναγνώριση της ισοδυναμίας των προτύπων ασφάλειας τρίτων χωρών, σύμφωνα με τα κριτήρια που ορίζονται στο Μέρος Ε του παραρτήματος του εν λόγω κανονισμού.
            
            
               (3)Το παράρτημα του εκτελεστικού κανονισμού (ΕΕ) 2015/1998 της Επιτροπής
                  3
                παραθέτει τις τρίτες χώρες οι οποίες αναγνωρίζεται ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα.
            
            
               (4)Η Επιτροπή εξακρίβωσε ότι η Δημοκρατία της Σερβίας, όσον αφορά τον αερολιμένα Nikola Tesla του Βελιγραδίου, ικανοποιεί τα κριτήρια που ορίζονται στο Μέρος Ε του παραρτήματος του κανονισμού (ΕΚ) αριθ. 272/2009 σε ό,τι αφορά τον έλεγχο ασφάλειας επιβατών και χειραποσκευών, τον έλεγχο ασφάλειας παραδιδόμενων αποσκευών, φορτίου και ταχυδρομείου, και την  ασφάλεια αεροσκαφών.
            
            
               (5)Η Επιτροπή εξακρίβωσε ότι το Κράτος του Ισραήλ, όσον αφορά τον διεθνή αερολιμένα Ben Gurion, ικανοποιεί τα κριτήρια που ορίζονται στο Μέρος Ε του παραρτήματος του κανονισμού (ΕΚ) αριθ. 272/2009 σε ό,τι αφορά την ασφάλεια αεροσκαφών και τον έλεγχο ασφάλειας επιβατών και χειραποσκευών.
            
            
               (6)Ο εκτελεστικός κανονισμός (ΕΕ) 2020/111 της Επιτροπής
                  4
                για την τροποποίηση του εκτελεστικού κανονισμού (ΕΕ) 2015/1998 συμπεριέλαβε τόσο τη Δημοκρατία της Σερβίας, όσον αφορά τον αερολιμένα Nikola Tesla του Βελιγραδίου, όσο και το κράτος του Ισραήλ, όσον αφορά τον διεθνή αερολιμένα Ben Gurion, στα σχετικά προσαρτήματα που απαριθμούν τρίτες χώρες οι οποίες αναγνωρίζεται ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα.
            
            
               (7)Ο εκτελεστικός κανονισμός (ΕΕ) 2019/413 της Επιτροπής
                  5
                για την τροποποίηση του εκτελεστικού κανονισμού (ΕΕ) 2015/1998 αναγνώρισε ότι το Ηνωμένο Βασίλειο της Μεγάλης Βρετανίας και της Βόρειας Ιρλανδίας εφαρμόζει πρότυπα ασφάλειας ισοδύναμα με τα κοινά βασικά πρότυπα. Το παράρτημα του εν λόγω κανονισμού συνίστατο, μεταξύ άλλων, στην αντικατάσταση ολόκληρου του περιεχομένου των προσαρτημάτων 3-B, 4-B, 5-A και 6-ΣΤ με νέα προσαρτήματα στα οποία περιλαμβάνεται επίσης το Ηνωμένο Βασίλειο της Μεγάλης Βρετανίας και της Βόρειας Ιρλανδίας.
            
            
               (8)Ο εκτελεστικός κανονισμός (ΕΕ) 2019/413 της Επιτροπής καθορίζει, στο άρθρο 3, την ημερομηνία εφαρμογής του, δηλαδή την επομένη της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας και εντός αυτού σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση. Η καθυστερημένη έναρξη εφαρμογής του εκτελεστικού κανονισμού (ΕΕ) 2019/413, την 1η Ιανουαρίου 2021, είχε ως αποτέλεσμα την αντικατάσταση, από την ίδια ημέρα, των προσαρτημάτων 3-B, 4-B, 5-A και 6-ΣΤ με προσαρτήματα που περιέχουν καταλόγους οι οποίοι δεν αντικατοπτρίζουν τις τροποποιήσεις που επήλθαν μετά την έκδοση του εκτελεστικού κανονισμού (ΕΕ) 2019/413, δηλαδή των τροποποιήσεων που εισήχθησαν με τον εκτελεστικό κανονισμό (ΕΕ) 2020/111. 
            
            
               (9)Ως εκ τούτου, είναι αναγκαίο να αποκατασταθούν οι σωστοί κατάλογοι των τρίτων χωρών οι οποίες αναγνωρίζεται ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα, με την προσθήκη των τρίτων χωρών που είχαν προστεθεί με τον εκτελεστικό κανονισμό (ΕΕ) 2020/111.
            
            
               (10)Ο εκτελεστικός κανονισμός (ΕΕ) 2021/255 της Επιτροπής
                  6
                για την τροποποίηση του εκτελεστικού κανονισμού (ΕΕ) 2015/1998 εισήγαγε έναν νέο χάρτη πορείας για τη σταδιακή ολοκλήρωση της εγκατάστασης εξοπλισμού συστημάτων ανίχνευσης εκρηκτικών (EDS) του προτύπου 3 για τον έλεγχο ασφάλειας των παραδιδόμενων αποσκευών στους ευρωπαϊκούς αερολιμένες, ώστε να παρασχεθεί η αναγκαία ευελιξία λόγω της πανδημίας COVID-19. Κατά την κατάρτιση του εν λόγω χάρτη πορείας, εκ παραδρομής δεν χορηγήθηκε παρόμοια πρόσθετη ευελιξία, από την 1η Σεπτεμβρίου 2021, σε φορείς εκμετάλλευσης που εξακολουθούν να χρησιμοποιούν τον εξοπλισμό EDS του προτύπου 2 για τον έλεγχο ασφάλειας φορτίου και ταχυδρομείου. Οι αρμόδιες αρχές θα πρέπει να έχουν τη δυνατότητα να επιτρέπουν εύλογη επέκταση της χρήσης EDS του προτύπου 2 και σε φορείς εκμετάλλευσης που ασχολούνται με τον έλεγχο ασφάλειας φορτίου και ταχυδρομείου.
            
            
               (11)Η πείρα που αποκτήθηκε από την εφαρμογή του εκτελεστικού κανονισμού (ΕΕ) 2015/1998 έδειξε ότι είναι αναγκαίο να τροποποιηθούν οι λεπτομέρειες εφαρμογής ορισμένων κοινών βασικών προτύπων όσον αφορά, αντίστοιχα, τους επικυρωτές αεροπορικής ασφάλειας της ΕΕ και τη σταδιακή κατάργηση του ακτινοσκοπικού εξοπλισμού μίας όψης. Οι σχετικές διατάξεις που περιλαμβάνονται στο παράρτημα πρέπει να προσαρμοστούν προκειμένου να βελτιωθεί η νομική σαφήνεια, να τυποποιηθεί η κοινή ερμηνεία της νομοθεσίας και να διασφαλιστεί περαιτέρω η βέλτιστη εφαρμογή των κοινών βασικών προτύπων ασφάλειας της αεροπορίας από έκνομες ενέργειες.
            
         
         
            
               (12)Ο εκτελεστικός κανονισμός (ΕΕ) 2015/1998 θα πρέπει, επομένως, να τροποποιηθεί αναλόγως.
            
            
               (13)Τα μέτρα που περιλαμβάνονται στον παρόντα κανονισμό είναι σύμφωνα με τη γνωμοδότηση της επιτροπής που αναφέρεται στο άρθρο 19 του κανονισμού (ΕΚ) αριθ. 300/2008,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα του εκτελεστικού κανονισμού (ΕΕ) 2015/1998 τροποποιείται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 14.3.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 97 της 9.4.2008, σ. 72. 
               
               
                  
                     (2)
                  
                        Κανονισμός (ΕΚ) αριθ. 272/2009 της Επιτροπής, της 2ας Απριλίου 2009, για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου (ΕΕ L 91 της 3.4.2009, σ. 7).
               
               
                  
                     (3)
                  
                        Εκτελεστικός κανονισμός (ΕΕ) 2015/1998 της Επιτροπής, της 5ης Νοεμβρίου 2015, σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες (ΕΕ L 299 της 14.11.2015, σ. 1).
               
               
                  
                     (4)
                  
                        Εκτελεστικός κανονισμός (ΕΕ) 2020/111 της Επιτροπής, της 13ης Ιανουαρίου 2020, για την τροποποίηση του εκτελεστικού κανονισμού (ΕΕ) 2015/1998 όσον αφορά την έγκριση εξοπλισμού ασφάλειας της πολιτικής αεροπορίας, καθώς και τρίτες χώρες οι οποίες αναγνωρίζεται ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα για την ασφάλεια της πολιτικής αεροπορίας (ΕΕ L 21 της 27.1.2020, σ. 1).
               
               
                  
                     (5)
                  
                        Εκτελεστικός κανονισμός (ΕΕ) 2019/413 της Επιτροπής, της 14ης Μαρτίου 2019, για την τροποποίηση του εκτελεστικού κανονισμού (ΕΕ) 2015/1998 όσον αφορά τρίτες χώρες οι οποίες αναγνωρίζεται ότι εφαρμόζουν πρότυπα ασφάλειας ισοδύναμα με τα κοινά βασικά πρότυπα για την ασφάλεια της πολιτικής αεροπορίας (ΕΕ L 73 της 15.3.2019, σ. 98).
               
               
                  
                     (6)
                  
                        Εκτελεστικός κανονισμός (ΕΕ) 2021/255 της Επιτροπής, της 18ης Φεβρουαρίου 2022, για την τροποποίηση του εκτελεστικού κανονισμού (ΕΕ) 2015/1998 της Επιτροπής, σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες (ΕΕ L 58 της 19.2.2021, σ. 23).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Το παράρτημα τροποποιείται ως εξής:
            
            
               (1)ο κατάλογος στο προσάρτημα 3-B του κεφαλαίου 3 τροποποιείται ως εξής:
            
            
               α)προστίθεται η ακόλουθη εγγραφή μετά την εγγραφή για το Μαυροβούνιο:
            
            
               «Δημοκρατία της Σερβίας, όσον αφορά τον αερολιμένα Nikola Tesla του Βελιγραδίου»·
            
            
               β)προστίθεται η ακόλουθη εγγραφή μετά την εγγραφή για τη Δημοκρατία της Σινγκαπούρης, όσον αφορά τον αερολιμένα Changi της Σινγκαπούρης:
            
            
               «Κράτος του Ισραήλ, όσον αφορά τον διεθνή αερολιμένα Ben Gurion»· 
            
            
               (2)ο κατάλογος στο προσάρτημα 4-B του κεφαλαίου 4 τροποποιείται ως εξής:
            
            
               α)προστίθεται η ακόλουθη εγγραφή μετά την εγγραφή για το Μαυροβούνιο:
            
            
               «Δημοκρατία της Σερβίας, όσον αφορά τον αερολιμένα Nikola Tesla του Βελιγραδίου»·
            
            
               β)προστίθεται η ακόλουθη εγγραφή μετά την εγγραφή για τη Δημοκρατία της Σινγκαπούρης, όσον αφορά τον αερολιμένα Changi της Σινγκαπούρης:
            
            
               «Κράτος του Ισραήλ, όσον αφορά τον διεθνή αερολιμένα Ben Gurion»· 
            
            
               (3)στον κατάλογο του προσαρτήματος 5-A του κεφαλαίου 5, προστίθεται η ακόλουθη εγγραφή μετά την εγγραφή Μαυροβούνιο:
            
            
               «Δημοκρατία της Σερβίας, όσον αφορά τον αερολιμένα Nikola Tesla του Βελιγραδίου»·
            
            
               (4)στον κατάλογο 6-ΣΤi του προσαρτήματος 6-ΣΤ του κεφαλαίου 6, προστίθεται η ακόλουθη εγγραφή μετά την εγγραφή Μαυροβούνιο:
            
            
               «Δημοκρατία της Σερβίας»·
            
            
               (5)στο σημείο 11.6.4.1, το στοιχείο γ) αντικαθίσταται από το ακόλουθο κείμενο:
            
            
               «γ) δεν επιτρέπεται να πραγματοποιεί επικυρώσεις αεροπορικής ασφάλειας της ΕΕ εάν έχει την ιδιότητα του επικυρωτή αεροπορικής ασφάλειας βάσει ισοδύναμου συστήματος τρίτης χώρας ή διεθνούς οργανισμού, εκτός εάν η τρίτη χώρα ή ο διεθνής οργανισμός χορηγεί αμοιβαίες δυνατότητες στους επικυρωτές αεροπορικής ασφάλειας της ΕΕ στο πλαίσιο του συστήματός του.»·
            
            
               (6)το σημείο 12.3.1 αντικαθίσταται από το ακόλουθο κείμενο:
            
         
         
            
               «12.3.1 Όλος ο εξοπλισμός που εγκαθίσταται από την 1η Ιανουαρίου 2023 το αργότερο και χρησιμοποιείται στην Ένωση για τον έλεγχο ασφάλειας φορτίου και ταχυδρομείου, καθώς και του εταιρικού ταχυδρομείου και των υλικών αερομεταφορέα που υπόκεινται σε διαδικασίες ασφάλειας σύμφωνα με το κεφάλαιο 6, είναι πολλαπλών όψεων.
            
            
               Η αρμόδια αρχή μπορεί, για αντικειμενικούς λόγους, να επιτρέψει τη χρήση ακτινοσκοπικού εξοπλισμού μίας όψης που εγκαθίσταται πριν από την 1η Ιανουαρίου 2023 έως τις ακόλουθες ημερομηνίες:
            
            
               α)ακτινοσκοπικός εξοπλισμός μίας όψης που έχει εγκατασταθεί πριν από την 1η Ιανουαρίου 2016, έως τις 31 Δεκεμβρίου 2025 το αργότερο·
            
            
               β)ακτινοσκοπικός εξοπλισμός μίας όψεως που έχει εγκατασταθεί από την 1η Ιανουαρίου 2016, για μέγιστη περίοδο δέκα ετών από την ημερομηνία εγκατάστασής του ή το αργότερο έως τις 31 Δεκεμβρίου 2027, ανάλογα με το ποια ημερομηνία είναι προγενέστερη.
            
            
               Η αρμόδια αρχή ενημερώνει την Επιτροπή όταν εφαρμόζει τις διατάξεις του  δεύτερου εδαφίου.»·
            
            
               (7)στο σημείο 12.4.2.4, προστίθεται η ακόλουθη πρόταση μετά τον πίνακα:
            
            
               «Επιπλέον, η αρμόδια αρχή μπορεί να επιτρέψει τη χρήση EDS του προτύπου 2 για τον έλεγχο ασφάλειας φορτίου και ταχυδρομείου, καθώς και του εταιρικού ταχυδρομείου και των υλικών αερομεταφορέα που υπόκεινται σε διαδικασίες ασφάλειας σύμφωνα με το κεφάλαιο 6, έως την 1η Σεπτεμβρίου 2022 το αργότερο.».